Hvis man køber en vare og bagefter føler sig groft snydt, må det være en sag for politiet.

Det var vist nok tanken, da en 26-årig svensker i sidste uge vandrede ind på den lokale politistation i den skånske by Eslöv for at fortælle de forbløffede politifolk, at han gerne ville klage over en dårlig klump hash.

Manden mente ifølge den svenske lokalavis 'Skånskan', at der kunne være spor af LSD i hans hashklump, for efter ti år som fast hashryger havde han aldrig oplevet så dårligt et trip.